Der er ikke mange, der ved det, men for lidt over 80 år siden havde Mors faktisk sin helt egen boksestjerne. Han hed Einar Agerholm og udover at være en af Danmarks største sportsnavne i sin storhedstid, så var han også modstandsmand og kriminalbetjent ved siden af sine eskapader i bokseringen. Nu er hans liv så blevet til en bog, og den fortæller historien om en hård barndom, en stor boksekarriere og en tidlig død i politiets tjeneste. - Jeg håber da, at den kan bidrage til at fortælle historien om en mand, som man på Mors har grund til at være stolt af. Jeg er selv fascineret af ham og tænker, om man da bare kunne være sådan et mandfolk, som han var, fortæller Mogens Møller, der er forfatter til bogen. Ejnar Agerholm blev født i Nykøbing og var en af 1930´ernes største sportsnavne. Ved siden af sin boksekarriere blev han i sit voksenliv politibetjent i Odense. Under 2. Verdenskrig var han aktiv i modstandskampoen, og det resulterede i, at han på befrielsesdagen den 5. maj 1945 blev dræbt i krydsild af tyske soldater. Han blev 39 år gammel. Nu er det så Mogens Møllers bog, der skal forsøge at genoplive Mors-bokseren og hans begivenhedsrige liv. Bogen om Ejnar Agerholm bliver officielt udgivet på fredag.
Einar Agerholm var et kæmpe sportsnavn i 1930'erne. Nu er der kommet en ny bog om den glemte stjerne fra Mors.